Papersnake/gushiwen huggingface dataset:
越城晚发
张道（宋代）

山城敛夕晖，挂屐共春归。桥晕圆吞桨，篙声猛入矶。

迎人高树黑，窥水远星肥。吟得诗成画，贫游未悔非。
别留少策兼呈玉党先生
陈元晋（宋代）

云麓先生坐山癖，脚头尚欠到罗浮。
藏山欲作千载计，试问书成可寄不。
雪
胡仲参（宋代）

凝云商作雪，顷刻满天涯。
片片疏还密，霏霏整复斜。
映窗疑月影，着地似杨花。
四望浑同色，微茫认黠鸦。
还舍复用前韵以寄
王十朋（宋代）

负郭园林路不赊，杖藜徐步赏韶华。芹宫地近分流水，芝岭风高送落花。

檐外梨枝春带雨，城头桃树晚蒸霞。行看共掌丝纶美，宁复丘中咏有麻。
贺新郎·屏间记曲拈红豆图为万石君
姚燮（清代）

别有消魂处。漫评吟、晓风残月，大江东去。唱起离鸾懊侬曲，飘落钿云何许。漾不断、秋心一缕。剩有相思篱畔豆，绿朝云、聘到君山女。帘水阔，隔笙语。
画屏十二犀香贮。记年时、东园文宴，天高月午。翠斝横飞人影乱，凉到一衫花露。看银烛、氍毹试舞。痴绝七郎含微醉，倚红红、细校灯边谱。道尚有，一些误。
登清居台
魏峦（唐代）

迤逦清居台，连延白云外。侧聆天上语，下视飞鸟背。
阳羡杂咏十九首·含桃圃
陆希声（唐代）

小圃初晴风露光，含桃花发满山香。
香花对酒心无事，倍觉春来白日长。
剑器词三首
姚合（唐代）

圣朝能用将，破敌速如神。掉剑龙缠臂，开旗火满身。

积尸川没龙，流血野无尘。今日当场舞，应知是战人。

昼渡黄河水，将军险用师。雪光偏著甲，风力不禁旗。

阵变龙蛇活，军雄鼓角知。今朝重起舞，记得战酣时。

破虏行千里，三军意气粗。展旗遮日黑，驱马饮河枯。

邻境求兵略，皇恩索阵图。元和太平乐，自古恐应无。
呈寿冈先生
赵蕃（宋代）

我行上萧滩，惨澹无与适。
肩舆问何诣，扬雄一区宅。
地虽占城问，野澹绕修碧。
主人谁何辈。盖代文章伯。
喜我过其庐，倒屣相应接。
似闻杜陵翁，一饭无俗客。
如何重留我，更道鸡黍窄。
谈间虽文字，往往先名节。
我语固多狂，公亦不我折。
为言古今人，耽诗信痴绝。
身名两弃置，死若堕霜叶。
公言盖有激，我亦因启发。
莫将梦中事，重对痴人说。
此语竟云何，梵志翻著袜。
红桥答诗
张红桥（明代）

梨花寂寂斗婵娟，银汉斜临绣户前。
自爱焚香消永夜，从来无事诉青天。
集英殿考试酬唱 其五
黄裳（宋代）

紫微方梦断，灯火解严时。日欲衔龙阙，风先扫凤池。

自怜夜气在，谁笑道冠攲。岂为云团惜，消閒赖有诗。
郊庙歌辞。享隐太子庙乐章。诚和
佚名（唐代）

道閟鹤关，运缠鸠里。门集大命，俾歆嘉祀。

礼亚六瑚，诚殚二簋。有诚颙若，神斯戾止。
寄隐静山怀贤长老
梅尧臣（宋代）

山有枇杷树，树多猕猴群。
高僧心不著，一似五峰云。
随飚来溪口，石上起氤氲。
果熟猕猴去，自向瀑涧分。
和左笏卿丈并简泊园丈
陈曾寿（清代）

河伯乍惊身一蠡，十度真成九度休。平生所负忽失据，别有窥见无由求。

要自黄严入韩豪，更参李婉调王遒。刚柔纯肆非异致，望见难至风引舟。

先生说诗如说道，一稊直可穷明幽。根器钝鲁安足言，刻骛聊可息一邱。

凉风飒飒天忽秋，疾雷破柱惊聋虬。我军出手有周侯，閒居饱饭百不忧。

且从先生长隐几，深堂炉香幻成紫，定心时为微物起。
句
王祖道（宋代）

石头虎距海，洲岸马昂槽。
题净因院
苏轼（宋代）

门外黄尘不见山，个中草木亦常闲。
履声如渡薄冰过，催粥华鲸守夜兰。
岁晏旅中寄故园诸子十二首 其十二 梁仲登
欧大任（明代）

苦忆江楼别，北来音信疏。曾投章甫去，几卜杜陵居。

岭峤仍烽火，朝廷问捷书。不知溪上客，入幕策何如。
凤嶂旸晖
白莹（明代）

青山昔日凤凰鸣，从此高冈肇异名。日色曈昽天色晓，霞光灿烂曙光晴。

九苞叶律随羲驭，五彩呈祥入舜城。自有才人班瑞曲，不劳秦女巧吹笙。
百字令 见《断钗吟》
袁青（清代）

琼钗断处，惹回肠俱断，吟成珠玉。不是敲残红烛底，折向晓窗奁角。

陟岵云深，稿砧梦杳，往事频枨触。年华催换，镜中鸦鬓非绿。

闻说补屋牵萝，青灯课子，簪笏看重续。持节遥迎南粤地，旋报骖鸾官阁。

诗记清芬，图追雅范，似刻丁兰木。传观珍重，好防寒具油幅。
肃客借重金紫绶
袁说友（宋代）

平生青紫滥于身，更冒金章肃使宾。
何以假为诚岂敢，乌知非有笑无因。
猨狙自是羞华服，鹓鹭姑容接后尘。
回首纷纷天下事，有时宜假不宜真。
忆江南寄纯如五首
苏轼（宋代）

弱累已偿俗尽，老身将伴僧居。
未许季鹰高洁，秋风直为鲈鱼。
偈颂二百零五首
释正觉（宋代）

无事题取一首，我侬不落他人后。
略略绰绰思大口，醇醇酽酽白家酒。
醉中犹道未沾唇，被人问著还打手。
不打手，三年一闰，
冬后数九。
过九里寺
郑元祐（元代）

湖边法喜楼，千顷冷涵秋。吟绕维摩室，风生杜若洲。
次韵张守晓起
陈造（宋代）

客亭移枕待残更，起趁邻鸡第二声。
了了每添新悟解，营营无复旧心情。
兴来命酒禁诗瘦，老去衰容怯镜明。
况是杏花浓露晓，不应蒙被问春晴。
宝林丈室所藏子昂饮马图
丁复（元代）

奚官小臣职奚为，马饥则秣渴饮之。龙媒八尺千里姿，雪花披身云陆离。

往往异种来天池，乘舆重惜闲驱驰。河清海晏无盘嬉，壮志老死不得骑。

御柳春深白日迟，寒甃净汲水花漪。目光注电吻沫脂，振迅欲掣青络丝。

奚官小臣谨厥司，犹恐若后诃谴施。不必前身作马通马语，人心物性在善推。

呜呼奚官小臣身贱卑，马不如人愚亦知。奈何为人牧重爵，厚禄不恤民渴饥。

剜刮膏血刻肉肥，坐令沟壑转老羸，今之龚黄卓鲁谁。

云棷丛社时所师，为出马图陈马诗。
游法华瑶阜蜃洞以糁径杨花铺白毡点溪荷叶叠青钱分韵余既有作复各赋古诗一以纪游事 其二
周密（宋代）

此身如虚舟，所至不维碇。闻奇即勇往，岂暇寻捷径。

同行二三即，委曲逐孤磬。甘清嗽寒齿，醉梦为苏醒。

眷眷泉石幽，归榜烟欲暝。
早梦初回
何梦桂（宋代）

天籁刁刁万窍间，几回欲听隔千山。蓦然入耳知何处，撞破三生梦觉关。
暮春寄畅园作
秦燮（清代）

为爱园林迥出尘，回廊曲蹬往来频。饯春有约花迎我，与物无猜鸟近人。

游屐渐稀惩世态，名山静对见天真。披襟宛转桥边坐，俯看游鳞戏水滨。
感遇十二首 其五
张九龄（唐代）

鱼游乐深池，鸟栖欲高枝。
嗟尔蜉蝣羽，薨薨亦何为。
有生岂不化，所感奚若斯。
神理日微灭，吾心安得知。
浩叹杨朱子，徒然泣路岐。
偈颂三十四首 其三十
释如净（宋代）

大地平沈，侧布黄金。虚空透阔，高架栴檀。依稀马厩，彷佛牛栏。

鹘眼鹰睛不许看。
石塘观鱼似谢伯昭伯礼
黄玠（元代）

嘈嘈冰戛川，濊濊鱼在罧。潜逃欲无所，渔罟来闯闯。

鳞鬐见蹙迫，首尾相藉枕。猿穷不择木，鹿死不择音。

尔鱼自有神，胡不游广深。
遣兴 其三
杨弘道（元代）

拍案玲珑色益奇，雪中曾赏岁寒姿。玉壶沉水动诗兴，庾岭梅花劳梦思。

得得折来当眼底，欣欣传玩副心期。朝昏又厌寻常见，却忆潇湘斑竹枝。
宇文士及
吕陶（宋代）

象床金埒极豪华，出入隋唐似一家。自古圣君须远佞，禁中佳木不须誇。
骑吹曲辞九首 其四 眩雷
耶律铸（宋代）

毳幕云罗寒露野，羽旄星属眩雷乡。悔将觇望风尘眼，不为长观日月光。
戊戌冬仆客桂林雪中赵叔愚书张司业逢贾岛绝
乐雷发（宋代）

朔风于水浸琼沙，曾共骚翁理钓槎。
对酒又吟端木叶，论诗还忆款冬花。
饥能驱我瓶储罄，老不饶人镜影华。
拟唤扁舟寻剡叟，岭梅潇菊各天涯。
句
孟宾于（唐代）

远寺连沙静，闲舟入浦迟。
题
綦崇礼（宋代）

巧据东西面势雄，兹亭壮观一园中。淙淙鸣窦过流水，拂拂虚檐来远风。

好解尘缨濯清泚，聊披醉衽望穹窿。泠然便欲乘风去，汗漫相期孰与同。
送令狐秀才赴举
宋祁（宋代）

荐衡上表独垂蜺，密雪梁园逼赋期。
秦市千金怀拱璧，舜韶九奏待长离。
刘桢病久曾淹卧，宋玉才多故剩悲。
几日绣衣荣白昼，郡章惊绂驷车驰。
唐衣二首
刘克庄（宋代）

晚持汉藁愧衰迟，先帝恩深解絷维。
貂映虽无华冕贵，鹑悬差絷緼袍时。
笥藏尚喜衣裳在，械击方知剑履危。
画向古贤颜子里，儿童却问此翁谁。
谢张才甫筇竹杖 其一
徐积（宋代）

老来无物可支颐，正要一茎筇竹枝。满袖清风秋月淡，陶潜绕遍菊花篱。
题朱四郊墅
宋祁（宋代）

菌阁平窥倚杵天，绮塍鳞隰逗春泉。
谁将六国黄金印，拟换东周二顷田。
小雨极凉舟中熟睡至夕
陆游（宋代）

舟中一雨扫飞蝇，半脱纶巾卧翠藤。
清梦初回窗日晚，数声柔橹下巴陵。
同孙子直和李参政东园韵十绝
洪咨夔（宋代）

食肉玉关徒自苦，然脐郿坞太生痴。
人心溪壑元无底，富贵功名十二时。
偈颂九首 其七
释玿（宋代）

与么文彩，甚生标格。直下承当，迥超言默。
偈颂二百零五首
释正觉（宋代）

一著能回一局棋，仙即妙处只些儿。
点开活眼分生杀，不作穷些死刀医。
倒却门前刹竿著，一把推出谁藏缩。
工夫磨琢老成人，圆陀陀地无棱角。
赵河源幼子种莲於盆池一干开双叶戏作小诗时
陈文蔚（宋代）

穉子堂前戏彩时，种莲积水作盆池。
间闻并萼窥红影，谁识双柯媚绿漪。
莫胃微荄无妙意，也知造物等儿嬉。
看看膝下成双艰，为应君家此段奇。
忆秦娥（上巳）
刘克庄（宋代）

修禊节。晋人风味终然别。终然别。当时宾主，至今清绝。

等闲写就兰亭帖。岂知留与人闲说。人闲说。永和之岁，暮春之月。
郊行逢社日
殷尧藩（唐代）

酒熟送迎便，村村庆有年。妻孥亲稼穑，老稚效渔畋。

红树青林外，黄芦白鸟边。稔看风景美，宁不羡归田。
公美侍郎赋诗见诒次韵答谢
韩维（宋代）

哭兄悲友老来情，默默终朝究道精。
双毂幸回贤者驾，一觞聊展故人诚。
身随风力常无住，辩若河源每自倾。
早晚东城见华屋，与君垂白话无生。
难蜀父老
司马相如（两汉）

汉兴七十有八载，德茂存乎六世，威武纷纭，湛恩汪濊，群生澍世，洋溢乎方外。于是乃命使西征，随流而攘，风之所被，罔不披靡。因朝冉从駹，定筰存邛，略斯榆，举苞满，结轨还辕，东乡将报，至于成都。

耆老大夫荐绅先生之徒二十有七人，俨然造焉。辞毕，因进曰：“盖闻天子之于夷狄也，其义羁縻勿绝而已。今罢三郡之士，通夜郎之途，三年于兹而功不竟，士卒劳倦，万民不赡；今又接以西夷，百姓力屈，恐不能卒业，此亦使者之累也，窃为左右患之。且夫邛、筰、西僰之与中国并也，历年兹多不可记已。仁者不以德来，强者不以力并，意者其殆不可乎！今割齐民以附夷狄，弊所恃以事无用。鄙人固陋，不识所谓。”

使者曰：“乌谓此邪”！必若所云，则是蜀不变服而巴不化俗也。余尚恶闻若说。然斯事体大，固非观者之所觏也。余之行急，其详不可闻已。请为大夫粗陈其略：

盖世必有非常之人，然后有非常之事；有非常之事，然后有非常之功。非常者，固常人之所异也。故曰非常之原，黎民惧焉；及臻厥成，天下晏如也。昔者洪水沸出，泛滥衍溢，人民登降移徙，崎岖而不安。夏后氏戚之，及堙洪水，决江疏河，洒沉赡菑，东归之于海，而天下永宁。当斯之勤，岂唯民哉？心烦于虑而身亲其劳，躬胝无胈，肤不生毛，故休烈显乎无穷，声称浃乎于兹。

且夫贤君之践位也，岂特委琐握龊，拘文牵俗，循诵习传，当世取说云尔哉！必将崇论闳议，创业垂统，为万世规。故驰鹜乎兼容并包，而勤思乎参天贰地。且《诗》不云乎，‘普天之下，莫非王土；率土之滨，莫非王臣。’是以六合之内，八方之外，浸浔衍溢，怀生之物有不浸润于泽者，贤君耻之。今封疆之内，冠带之伦，咸获嘉祉，靡有阙遗矣。而夷狄殊俗之国，辽接异党之地，舟舆不通，人迹罕至，政教未加，流风犹微。内之则犯义侵礼于边境，外之则邪行横作，放弑其上，君臣易位，尊卑失序，父兄不辜，幼孤为奴，系累号泣，内向而怨，曰：‘盖闻中国有至仁焉，德洋而恩普，物靡不得其所，今独曷为遗己！’举踵恩慕，若枯旱之望雨。盭夫为之垂涕，况乎上圣，又恶能已？故北出师以讨强胡，南驰使以诮劲越。四面风德，二方之君鳞集仰流，愿得受号者以亿计。故乃关沫若，徼牂牁，镂灵山，梁孙原。创道德之途，垂仁义之统。将博恩广施，远抚长驾，使疏逖不闭，阻深暗昧，得耀乎光明，以偃甲兵于此，而息诛伐于彼。遐迩一体，中外褆福，不亦康乎？夫拯民于沉溺，奉至尊之休德，反衰世之陵迟，继周氏之绝业，斯乃天子之急务也。百姓虽劳，又恶可以已哉？

“且夫王事固未有不始于忧勤，而终于佚乐者也。然则受命之符合在于此矣。方将增泰山之封，加梁父之事，鸣和鸾，扬乐颂，上咸五，下登三。观者未睹指，闻者未闻音，犹鹪明已翔乎寥廓，而罗者犹视乎薮泽。悲夫！”

于是诸大夫芒然其所怀来，而失阙所以进，喟然并称曰：“允哉汉德，此鄙人之所愿闻也。百姓虽怠，请以身先之。”敞罔靡徙，因迁延而辞避。
资圣寺
林夔孙（宋代）

华峰跨苍穹，下有云一壑。
翚飞二百秋，蜂巢几千落。
灵泉际空留，宿雾临除薄。
山呈万古姿，竹陨六月箨。
当年有贤令，神交契冥漠。
怀哉精魄归，永矣香火托。
至今书壁间，读者为嗟愕。
好事继前志，刳岩成此阁。
仰看斗插椽，俯听泉入铎。
晤言千载心，英气凛欲作。
西崖望蒙顶，跻樊计已昨。
忽闻良友同，共写襟期乐。
遐登破嵘屼，幽讨待绰约。
磅礴当蒸郁，阴衣茫纷错。
再拜五华君，许莅他日约。
霜威净馀氛，晴宇洞寥廓。
秋夕排闷十韵
陆游（宋代）

湖海双归棹，蓬蒿一病翁。
幽居天镜北，别墅石帆东。
云岫翩孤鹤，烟汀渺断鸿。
一从生白发，几见落丹枫？独立中庭月，欹眠满院蛩。
藜羹晨糁白，葑火夜炉红。
物外缘虽薄，尘中念已空。
放鱼从长者，累塔伴群童。
野寺观冬忏，业祠祷岁丰。
行歌与坐睡，处处现神通。
新月应制
卢多逊（宋代）

太液池边看月时，好风吹动万年枝。
谁家玉匣开新镜，露出清光些子儿。
次韵钱穆父紫薇花二首
苏轼（宋代）

虚白堂前合抱花，秋风落日照横斜。
阅人此地知多少，物化无涯生有涯。
郁孤
黄大受（宋代）

台高日欲暝，晚眺眼增明。
叠嶂罗云树，双流抱粉城。
低浮烟万栋，清送月三更。
尚红秋吟夜，江声带雨听。
苏州十二景 其一 阊阖门
郑学醇（明代）

吴门西路版桥通，万室鳞鳞水接空。鹤市鸡陂何处是，繁华都在画图中。
上巳日祓禊渭滨应制
刘宪（唐代）

桃花欲落柳条长，沙头水上足风光。此时御跸来游处，愿奉年年祓禊觞。
又即事二章上呈
司马光（宋代）

觉后追思气味长，欢情愁绪两俱忘。
近来方得醉中趣，熟寐沈沈是醉乡。
东阳道中二首
葛绍体（宋代）

麦陇东风半展须，桃红柳绿自相於。
耕犂歇午炊烟起，断岸溪头人钓鱼。
西峰寺
刘弇（宋代）

客尘不到胜黄梅，竹绕松围金地开。尽拨云根出葱茜，翠蕤青葆一时来。
题婉紃从母师绿槐书屋诗稿
王采蘋（清代）

清才亚班女，家学绍中郎。一卷五言诗，玉振谐笙簧。

思亲赋蒿莪，忆弟梦池塘。澄怀鉴明月，清节含冰霜。

人事慨变迁，抚时多感伤。义心激苦调，幽意凄金商。

洞庭秋水深，木叶飞潇湘。灵妃鼓瑶瑟，天地皆苍凉。

潜蜦跃神渊，孤凤栖幽篁。空山悄无人，日暮秋兰香。

茅屋埋穷闾，所思在沧浪。灵珠俨盈握，尘壒随风扬。

少小侍宣文，纱幔授篇章。所愧性庸愚，学步终茫茫。

十年困墙面，师资未敢忘。缅怀列国风，二《南》何洋洋。

蔚为风教始，千载流芬芳。后世何陵夷，日下江河长。

浮华失明性，俗变嗟靡常。何当播希声，薄海休风彰。

古来移国俗，匹妇有札梁。仰止望高山，顾影心徬徨。
点绛唇 其一
朱敦儒（宋代）

淮海秋风，冶城飞下扬州叶。画船催发。倾酒留君别。

卧倒金壶，相对天涯客。阳关彻。大江横绝。泪湿杯中月。
朝宗门
石祖文（宋代）

楼阁峥嵘古垒门，日随潮汐谨晨昏。
奠川禹绩勤沟洫，学海雄词识本源。
演迆众流唯北拱，委蛇万折肯西奔。
时人有问朝宗义，落笔直诗成不待言。
新郑路中
吕本中（宋代）

柳絮飞时与君别，南楼把酒看新月。月似当年离别时，柳絮随君何处飞。

落花寂寂长安路，陌上十人九人去。准拟归鸿寄得书，回头已失秦州树。

丈夫薄情多可念，尔独何心守贫贱。劝君以金屈卮，赠君以长短歌。

城南城北春草多，明月如此奈愁何。
十咏图·贫女
张维（宋代）

蒿簪掠鬓布裁衣，水鑑虽明亦嬾窥。
数亩秋禾满家食，一机官嬾几梭絲。
物为贵宝天应与，花有秋香春不知。
多少年来豪族女，总教时样画蛾眉。
金刚随机无尽颂 其五 法身非相分第二十六
释印肃（宋代）

色见终难见，就里明须现。回头彻见时，不离娘生面。
读余石龙公弹劾诸疏
许炯（明代）

谏垣三载侍明光，封事时闻近御床。丹陛赤心孤捧日，黄门白简几飞霜。

一生直节汲长孺，千古高名唐子方。鵩鸟赋成人已去，更无鸣凤在朝阳。
古断肠曲三十首 其一
周端臣（宋代）

髻云松滑亸鸾钗，清减羞临玉镜台。蛱蝶也知人寂寞，一双飞过杏墙来。
过巴峡
释希昼（宋代）

远望知无极，穷秋日向残。
孤泉泻空白，众木倚云寒。
静想猿啼苦，危闻客过难。
寸心宁可寄，前去雪漫漫。
五峰合涧诗·白猿峰
释遵式（宋代）

人死猿亦亡，碧峰空崔嵬。
六龙驭圆景，巨壑流红埃。
今亦看诚古，后还思悲哀。
兹山俯南涧，水洁影如颓。
春筱生嫩筠，秋兰变枯荄。
方新林下寺，吟此心悠哉。
顶破二山诗
苏舜钦（宋代）

此邑有顶山，下潜子母虬。其子去为雨，以救乡人忧。

前擘穷峰开，化出百丈湫。后因号破山，致祠献庶羞。

岁来省其母，风雹六月秋。烟云腾蹋去，不复经月留。

邑民赖其灵，虽旱岁有收。因成两佛宇，幽邃号胜游。

涧泉走鸾车，松桂拥石楼。夜堂人噤渗，阴壁风飕飗。

近年返暴雨，颇亦伤田畴。老农务祈祷，梵呗日不休。

常为释徒利，乃作生民雠。呜呼二虬者，其说何悠悠。
欧阳拾遗读书堂 其二
项安世（宋代）

兹行览得失，抚己动兢愧。暮景尚可鞭，毋使寸阴弃。
偶因购石作墙为里侩所阻将聚众斗矣急以诗代柬求王铁崖茂才解围事后喜而录之
蔡廷兰（清代）

君家世居铁铁尾，约去吾乡未三里。婚姻况乃朱陈谐，肥瘠岂如秦越视。

我昨鸠工版筑兴，偶向君邻购石子。物各有主原非偷，售而得之乌容已。

驱顽未学秦皇难，负重先教夸娥徙。无端局外声喧豗，攘臂突前相角抵。

竟欲投辖同留宾，公然操杖辱加捶。初犹扣胫继撞胸，幸免折肱痛血指。

试请息怒姑徐徐，云是此石渠曾市。就中委曲谁能知，遽呼宅主讯端委。

主称典屋非卖石，署契分明敢谲诡。渠方气短歛足逃，衅由张三祸及李。

寻常小隙抵死争，仓皇平地风波起。我闻众怒急缨冠，蛮触纷纷笑太鄙。

会须登堂来负荆，排解先教达片纸。
朱桥早行
方回（元代）

田间夜打稻，茅茨耿明灯。
客行过篱外，吠犬似可憎。
放马啮露草，小憩寒塘塍。
坐念今民间，贪吏无与绳。
幸此岁稍稔，庶足供科徵。
不然岂不窘，况乃军旅兴。
往者孰柄国，未谓杞遽崩。
伪心感咎证，水旱常频仍。
兹独有年屡，天仁良可凭。
缓辔忽得句，数星陂水澄。
婕妤怨
皇甫冉（唐代）

由来咏团扇，今已值秋风。
事逐时皆往，恩无日再中。
早鸿闻上苑，寒露下深宫。
颜色年年谢，相如赋岂工。
答林邦介见怀
欧大任（明代）

霜白日黄江水深，万家寒色送清砧。岁残不见梅花使，人远空歌桂树林。

飞盖但能怀邺下，扁舟何自过山阴。木兰千里春将至，折尽天涯一寸心。
再刊大慧语
释心月（宋代）

妙喜胸中流出底，重华天子手亲书。
大千俱坏此不坏，别板刊行亦听渠。
渔家傲
吴九思（清代）

恼杀风姨不做美。名园剪乱胭脂碎。窗外残红飞满地。

都憔悴。纷纷尽向风前坠。

蜂狂蝶翅相从队。莺声燕语偏娇媚。二十四番花信至。

君须记。吹开吹谢真无谓。
公佐索诗次别仲时小诗韵遗之五首 其四
周孚（宋代）

今年苦风雨，老屋半倾攲。投足犹无地，君来正此时。
重午酒边四句书宜晚
陈著（宋代）

七十二岁重午酒，百千万变独閒身。
细看榴艾只自醉，同吊芷兰能几人。
蒲桃乾
杨万里（宋代）

凉州博酒不胜痴。银汉乘槎领得归。
玉骨瘦来无一把，向来马乳太轻肥。
莫春朝陵西游次张石川韵十首 其十
黄佐（明代）

宫前唱礼鼓钟急，马上发行星斗稀。咏向风林真自得，莫春疑是舞雩归。
和旻上人伤果禅师
杨炯（唐代）

净业初中日，浮生大小年。无人本无我，非后亦非前。

箫鼓旁喧地，龙蛇直映天。法门摧栋宇，觉海破舟船。

书镇秦王饷，经文宋国传。声华周百亿，风烈被三千。

芜没青园寺，荒凉紫陌田。德音殊未远，拱木已生烟。
游熙六年端午帖子词·皇帝合六首
崔敦诗（宋代）

仁风长养群生遂，化日清明百沴驱。
桃印艾人消底用，殿心高设敬天图。
赠刘谋合副
梅尧臣（宋代）

声名赫赫在穷塞，眉宇堂堂真丈夫。
腰剑臂弓轻赴敌，无人不伏魏黄须。
为戴起之题猿鸟图（牧谿书）
刘基（明代）

巴东之山巫山高，连峰插天关键牢。
中有怀陵簸谷之波涛，藤键杳冥风怒号。
人迹不到神鬼逃，但见野猿沙鸟群相嘈，聱取百窍摇岩嶅
。
此景可闻不可遭，尔何为乎貌以毫毛，嗟哉用心无乃劳。
江盘峡束雷雨昏，崩崖死树缠古根。
玄猿抱儿随白猿，长臂婹袅相攀援。
舔睒谲诡赶腾骞，县柯攫石坠且掀。
上有满月如鹴盆，筼筜桃枝寒自蕃。
嘉实不食凤高翻，但见娥皇女英之泪痕。
势穷险尽原野辟，落日乌鸦绕云黑。
狄花茫茫芦叶赤，前飞鸹鸧后凫鹢。
潇湘洞庭烟水碧，驺虞裛厓无颜色。
还君此画长太息，独立看天泪沾臆。
偈颂八十五首
释妙伦（宋代）

门外一犬吠，櫩前一鸟鸣。
天际半钩新月，移影上疎棂。
忆得雪山六载，冻不死，
饿不杀，夜半见明星。
虢州逢侯钊同寻南观因赠别（时居停务）
卢纶（唐代）

相见翻惆怅，应怜责废官。过深惭禄在，识浅赖刑宽。

独失耕农业，同思弟侄欢。衰贫羞客过，卑束会君难。

放鹤登云壁，浇花绕石坛。兴还江海上，迹在是非端。

林密风声细，山高雨色寒。悠然此中别，宾仆亦阑干。
双柱擎天
韩信同（宋代）

白鹤岧峣枕江曲，接岫连峰衍林麓。石堂峻峭万山雄，拥翠亭亭多乔木。

双撑石柱峙东南，势力擎天名不俗。钟英特产栋梁材，不坠簪缨美如玉。

左接蓬莱右洞天，峰前水带萦九曲。依然幻出武陵源，拟就峰傍新卜筑。

鹤归错认华表存，应笑世人枉追逐。
述怀示肩吾远模两弟二首 其二
曹俊（清代）

压线年年积泪痕，万端幽绪与谁论。蠹因食字频钻纸，雀可衔环解报恩。

岭上梅花招处士，江南芳草忆王孙。狂谋谬算终无用，长夜漫漫断客魂。
满江红
华岳（宋代）

帘拍风颠，云共雨、商量欲雪。愁不寐、兽炉灰冷，寸肠千结。罗带只贪珠泪擤，金钗不整乌云侧。对菱花、空自敛双蛾，伤离别。

心下事，凭谁说。愁与恨，如山积，被傍人调闻，呢龟成鳖。塞雁来时空怅望，梅花开后无消息。恨薄情、拚却与分飞，还重忆。
忆秦
陆卿子（明代）

砧声咽，梅花梦断纱窗月。纱窗月，半枝疏影，一帘凄切。

心前旧愿难重说，花飞春老流莺绝。流莺绝，今宵试问，几人离别。
石盂子
弘历（清代）

移时想早动云根，器也而无斧凿痕。捣药岂曾供月姊，支机雅似遗天孙。

珍非汉代双鱼洗，坚胜田家老瓦盆。受即是空空即受，甘辛何物可中论。
晚望
贯休（唐代）

旷望危桥上，微吟落照前。烟霞浓浸海，川岳阔连天。

白鸟格不俗，孤云态可怜。终期将尔辈，归去旧江边。
凤栖梧（丁宅二侍儿·五之五）
张纲（宋代）

缓带垂红双侍女。彩凤衔来，秀色生庭户。转蕙光风香暗度。回眸绰约神仙侣。

寡和清歌声激楚。夜饮厌厌，劝我杯频举。只恐酒阑催暮雨。凭谁约断阳台路。
惜分飞·柳絮
刘学箕（宋代）

池上楼台堤上路，尽日悠扬飞舞。欲下还重举，又随蝴蝶墙东去。
糁径飘空无定处，来往绿窗朱户。却被春风妒，送将蛛网留连住。
酬赵天乐
释居简（宋代）

桂为诗人馥，邻喧羯鼓催。秋窗无唤起，海石借飞来。

眼老因山碧，襟疏并水开。何妨不解饮，对客浅持杯。
题尊信斋
陆游（宋代）

於虖孔孟何其卓，如天日月地海岳。
正令举世皆杨墨，邪正岂海劳商搉？虽然此道久横流，执热其谁不思濯？鲁邹遗书世皆读，要以尊信为善学。
吾友希真盖其人，不肯俛首为龌龊。
羹藜饭豆欲老矣，功虽未竟志则悫。
我居山阴子在闽，阙然不见千里邈。
泽中久雨道路绝，叩户忽闻声剥啄。
尊信二字子所知，妙质岂海须斤斲。
伏生九十语已讹，失旦自惭犹喔喔。
普请道友搬瓦
释印肃（宋代）

当时驴觑井，如今井觑驴。
酒醒溪边思往昔，至今方觉彼区区。
溪花解弄□儿路，蝶引痴蜂入网蛛。
谁是那头能警叱，回光返照越贤愚。
云盖瓦铺须子细，笔端有□显文殊。
春从天上来 寿玉峰徐太母同青际赋
陈维崧（清代）

林涧逶迤，正翠陌才晴，绿水微波。昨夜月里，群玉山头，无数凤舞鸾歌。

恰霓裳入破，天风紧、音节柔和。簇华筵，更禽啭迦陵，花雨鬘陀。

阶前宫袍作队，都不是寻常，兽锦龙梭。百岁红萱，三枝琼树，天边乐事谁过。

向蓬莱西笑，碧海事、别后如何。问姮娥。蟠桃开处，依旧红么。
潘歙州寄纸三百番石砚一枚
梅尧臣（宋代）

永叔新诗笑原父，不将澄心纸寄予。
澄心纸出新安郡，腊月敲冰滑有余。
潘侯不独能致纸，罗纹细砚镌龙尾。
墨花磨碧涵鼠须，玉方舞盘蛇与虺。
其纸如彼砚如此，穷儒有之应瞰鬼。
梦笑
于慎行（明代）

不知蝴蝶是庄周，开口蘧蘧笑未休。若使人生浑似梦，谁能更解许多愁。
【仙吕】醉扶归_赋粉团儿色
刘时中（元代）

赋粉团儿
色映金茎露，香腻玉盘酥。一段清冰出玉壶，不管胭脂妒。晓镜青鸾影孤，正要何郎傅。
题刘德夫真意亭二首
杨万里（宋代）

渊明有意自忘言，真处如今底处传。
客子若来问真意，镜中人影水中天。
余杭久旱赵悦道入境之夕四郊雨足二首
曾巩（宋代）

连章天上乞身闲，笑入吴船拥节还。
一夜风雷驱旱魃，始知霖雨出人间。
闻鹊
吕本中（宋代）

一夏病如此，他乡闲未回。疏檐闻鹊喜，知有远书来。
题凤山余镛读书代
朱升（宋代）

凤凰山上凤凰鸣，凤去山留百代名。世治有人来结屋，月明何代听吹笙。

碧梧翠竹炎光薄，黄卷青灯夜气清。会见来仪为世瑞，九重天上待蜚声。
西江月
谢逸（宋代）

花额上堆翠葆，远山横处星眸。绛宫深锁暮云浮。月破黄昏时绛。

谁谓霞衣玉简，便孤彩凤秦楼。桃源不禁昔人游。曾是刘郎邂逅。
寓兴十首 其三
张至龙（宋代）

东日照瓦霜，西向界馀白。莫言日不到，日光来未及。
题谢昌国金牛烟雨图
杨万里（宋代）

金牛烟雨最相关，老子方将老是间。
不分良齐来貌取，更於句里占江山。
水龙吟
陈亮（宋代）

钱王霸图成时，多应是百年遗树。羞将高古，为渠遮映，鱼盐调度。且向空山，趁时多事，四垂盘踞。算兴衰坐阅，权奇磊块，世间□、□斤斧。

又见当天明圣，便弹丸、也难分土。一番整顿，旧家草木，新来雨露。铁石心肠，虬龙根干，亭亭天柱。纵茯苓下结，茑罗高际，怎堪攀附。
金刚随机无尽颂·无断无灭分第二十七
释印肃（宋代）

法身元具足，东君无私曲。
有木便开花，有笋便抽竹。
樊丈子思以阳兄弟三年端居招饮山房为破愁寂
程公许（宋代）

衔恤三年意绪凋，嘉招为我破无憀。
露秋爽借谈锋利，霜月寒侵酒力消。
心事寂无机事成，诗情何以道情饶。
平一我亦轻簪绂，安得长年共一瓢。
送柴常之赴汀州教官
王十朋（宋代）

有客神珠玉，访予云水乡。虞庠同舍友，虎榜甲科郎。

送别汀蘋白，之官芹藻香。南溟九万里，拭目看翱翔。
送张諲之睦州
周贺（唐代）

遥忆新安旧，扁舟往复还。浅深看水石，来往逐云山。

到县馀花在，过门五柳闲。东征随子去，俱隐薜萝间。
宿鰕湖
李白（唐代）

鸡鸣发黄山，暝投鰕湖宿。
白雨映寒山，森森似银竹。
提携采铅映，结荷水边沐。
半夜四天开，星河烂人目。
明晨大楼去，冈陇多屈伏。
当与持斧翁，前溪伐云木。
谢诸寓贵载酒
刘克庄（宋代）

洛中旧话谁拈出，几载寥寥有此杯。
迂叟力辞年高晚，先贤羞此尹俱来。
宁陪邵子称安乐，免使欧公笑僻乖。
况值霜天好风月，皱眉不若且舒怀。
阙题
夏九畴（明代）

閒泛轻舟溯峡隈，杖藜扶我上云台。青山不解因时变，白鸟无心任浪催。

客为探幽云外去，僧缘乞食月明回。浮生自许耽丘壑，潦倒溪亭浊酒杯。
忆秦娥·春酲薄
刘克庄（宋代）

春酲薄，梦中毬马豪如昨。豪如昨。月明横笛，晓寒吹角。
古来成昨难描摸，而今却悔当时错。当时错，铁衣犹在，不堪重著。
题王元章梅
熊梦祥（元代）

紫禁春醲雪未消，年年香冷只飘飖。许身入画酬清赏，不嫁东风过小桥。
偈颂一百零一首
释慧性（宋代）

瀑布悬崖落半空，等闲平步广寒宫。
乘时坐断孤峰顶，千圣从教立下风。
山花子
严绳孙（清代）

人与青山共白头。犯寒帘控小金钩。一树垂杨扶不起，压春愁。

眼底生涯都未是，天边凝望几时休。索倩玉骢驮醉去，病青楼。
深居
陆游（宋代）

作吏难堪簿领迷，深居聊复学幽栖。
病来酒户何妨小，老去诗名不厌低。
零落野云寒傍水，霏微山雨晚成泥。
自怜甫里家风在，小摘残蔬遶废畦。
西山漫兴 其四
周孚先（宋代）

万籁无声山更幽，一泉绕屋石中流。才闻鹤向云间度，风送梨花上枕头。
约客十有二人汎舟东山分韵得大字
魏了翁（宋代）

乐莫乐良朋，同胞瀛海内。
矧复聚此州，此乐无乃太。
晨策披曾巅，夕篙汎晴濑。
羲和鉴余衷，为我祛宿霭。
空碧堕清镜，帝青倚高盖。
明矑照鸥心，遐思绝鹏背。
信知好乾坤，不出天地外。
人生两仪间，豁豁如许大。
万古同一流，谁能与心会。
丁宁黄头郎，为我勉乘载。
直下涪武江，合处看重兑。
书庚戌秋事 其三
王世贞（明代）

汉朝宫树自苍苍，万马风生紫塞长。是处烽烟欺太白，几家关月恨流黄。

千金剑客辞军垒，三殿兵符下窒皇。解道云中飞将在，露书何以慰明光。
晚晴
张嵲（宋代）

前山收苦雾，宿鸟有新声。
万里南天客，三冬此日晴。
次韵和郭佑之双桔堂赵母寿时
戴表元（宋代）

严亲不待高官秩，一刻欢娱胜千日，
赵郎宦薄母八旬，自采芳甘充俎实。
堂前酣酣双桔红，童儿见客笑满容。
有田得耕我亦去，绣衣御史语生风。
和致政燕侍郎舟中寄晏尚书
宋祁（宋代）

异时仙阁对三休，顿首辞荣动邃旒。
疏广故僚供祖帐，鸱夷尽邃付归舟。
谢阶生玉怀欢宴，燕壁图山代远游。
新句渐高尘累少，紫微岩曲要相求。
句
释方会（宋代）

渔翁未掷钓，跃鳞冲浪来。
驾月桥
曾几（宋代）

伐木梁清浅，扶藤日几回。
嫦娥与牛女，昔日度桥来。
次韵分宁罗簿赠行二首
王炎（宋代）

刚肠厌徇俗，老眼饱阅世。
读书学经纶，亦颇识一二。
妄意糟粕中，啜哜得馨旨。
终然不可用，落落多左计。
慨念古人远，莫救吾道弊。
修溪有短簿，今工习凿齿。
贻我琼瑶章，有美而无刺。
内视才具短，不能尺有咫。
赠言虽甚宠，借玉恐未是。
公等必飞扬，我老惟退避。
读史有感
马廷鸾（宋代）

永嘉直数到贞明，三百年间宇宙倾。
草草梁陈貂尾续，纷纷云代犬牙争。
谁知普六茹坚者，已向重光作噩生。
毕竟开皇能混一，天公愦愦岂无情。
伤胥平叔都官
刘攽（宋代）

欲为大招赋，期子入修门。昔尔南宗学，惭予庄叟言。

清樽湛凝绿，丹旐杳飞翻。晨夕高堂念，此情难重论。
早过刘功父清溪
邓林（宋代）

月里山河大，风前草木凉。
征尘生杖屦，捍雾湿衣裳。
古领扳栖鹘，荒蹊蹴聚蝗。
白云看未远，已转九回肠。
绍兴祀岳镇海渎四十三首 其二十三 中镇位。
郊庙朝会歌辞（宋代）

禹画九州，河内曰冀。霍山崇崇，作镇积势。我祀如何，百末旨味。

承神燕娭，诸神毕至。
再和
何梦桂（宋代）

采芳遗所思，所思道幽绝。
濯发沐兰膏，卷然在发末。
鴃啼众芳萎，微物固先识。
我方行迈迈，我载歌昔昔。
操舟入觞深，被发出梁沫。
至人本神游，讵知见者惑。
畏途窘善步，变境乏全德。
委顺天地间，谁主复谁客。
戏作野兴
陆游（宋代）

久已挂吾冠，江边岁又残。
心惟无愧怍，身取不饥寒。
小酌三杯足，安居一席宽。
东冈有泉脉，携杖试寻看。
歌白雪 其一
杨杰（宋代）

歌白雪，雪满龙沙暮冬月。万里征人归未归，一声晓角云中咽。
王仲仪寄斗茶
梅尧臣（宋代）

白乳叶家春，铢两直钱万。
资之石泉味，特以阳芽嫩。
宜言难购多，串片大可寸。
谬为识别人，予生固无恨。
过冯岭感旧
王偘（宋代）

危陟山椒下碧湾，篮舆竟日剧千盘。
伤心四起经行旧，那复当年彩袖班。
千秋岁
欧阳修（宋代）

画堂人静，翡翠帘前月。鸾帷凤枕虚铺设。风流难管束，一去音书歇。到而今，高梧冷落西风切。

未语先垂泪，滴尽相思血。魂欲断，情难绝。都来些子事，更与何人说。为个甚，心头见底多离别。
次韵陈休斋莲华峰之作
朱熹（宋代）

八石天开势绝攀，算来未似此心顽。已吞缭白萦青外，依旧个中云梦宽。
句
广州部人（金朝）

三年清似镜。
幽居
黄庚（元代）

幽居少尘事，赢得一身闲。
竹屋无人到，柴门尽日关。
斜阳明晚浦，落叶瘦秋山。
隔水双飞鹭，忘机自往还。
古意四首 其一
李纲（宋代）

鸾凤招不来，鸱鸢麾不去。君看酒肉败，坐使醯鸡聚。

小人为身谋，无复及远虑。国敝身亦危，何殊木中蠹。
题画帐二首 山水
皇甫冉（唐代）

桂水饶枫杉，荆南足烟雨。犹疑黛色中，复是雒阳岨。
登南城楼
范梈（元代）

楼倚晴空外，登临延赏心。微风孤雁过，落日万蝉吟。

客路侵齐树，乡愁接楚砧。为询宫外筑，流水似哀琴。
虎牙关坐月
吴元龙（清代）

雨后来残月，江潭落影寒。乱山同一照，险路几回看。

客泪惊秋老，哀虫絮夜阑。柝声常不寐，未许旅魂安。
东上辞松楸一首
宗泽（宋代）

八年坐亲党，泯伏长安城。
甘心傍松楸，申我儿子情。
闭户慨岩廊，读书笑金籯。
力田固为政，课童乃司兵。
深病骨相寒，不蒙轩冕荣。
维天临万邦，搜罗世豪英。
我友挽出之，大人今继胆。
古无忠孝全，泣涕去丘茔。
为翁大门闾，翻然以东征。
水仙庙鼓吹曲四首
周文璞（宋代）

龙飞天门，鸡鸣日观。
湖州有鹤知夜半。端冕结缨，
锋车施幰。瞻彼孤山，
男呼女怨。欲裂冕毁车，
春荣秋枯，无翁愁予。
绍兴亲享明堂二十六首
佚名（隋代）

匏尊既举，鞂席未移。
有德斯顾，靡神不娭。
物情肃穆，天宇清夷。
宅中受命，永复邦基。
贫居自述 其二十
李孔修（明代）

盛世生逢乐自嬉，蝇头蜗角事无知。醉归门外星辰见，睡到厨无饭熟时。

幼少读书非是早，老来闻道未为迟。菜根有味葵开甲，贫乐情深不可移。
赤沙湖
王元勋（清代）

八月雁南翔，湖波接混茫。水中散村落，木末度帆樯。

山远秋容淡，天低夕照黄。芳洲独延伫，宿莽引余香。
家则堂大参南归
释英（元代）

故国衣冠已变迁，灵光此际独依然。一身幽蓟三千里，两鬓风依十九年。

归去午桥非旧日，梦飞秋塞隔遥天。江南遗老如公少，青史名高万古传。
浣溪沙
朱淑真（宋代）

春巷夭桃吐绛英，
春衣初试薄罗轻。
风和烟暖燕巢成。
小院湘帘闲不卷，
曲房朱户闷长扃。
恼人光景又清明。
雪后野眺和沙小峰孝廉
曹俊（清代）

风雪塞天地，穷途客泪倾。几寒嗟独立，道梗少人行。

白日昏无色，栖乌惨不鸣。苍茫关塞断，何处问归程。
病目废书终日危坐
陆游（宋代）

肺渴常止酒，目昏复捐书。
蒲团坐袖手，一窗宽有余。
心知世缘薄，分与钟鼎疏。
湛然千仞渊，养此径寸珠。
光明照忧患，何适不自娱。
白云可与友，晴空闲卷舒。
题方漳浦自述诗后
林弼（明代）

弓剑间关虎穴危，云霄浩荡鹗书飞。禁门几听晨钟入，乡邑争看昼锦归。

春草青边鹿茸长，秋橙黄后蟹螯肥。男儿老大功须立，晚岁渔樵愿未违。
满江红 其二 和李圆峤话别
刘将孙（宋代）

南浦绿波，只断送、行人行色。虽只是、鹏抟九万，天池春碧。

鸾侣凤朋争快睹，鸥盟鹭宿空曾识。到玉堂、天上念西江，今非昔。

公去也，宁怀别。人感旧，情空切。但岁寒松柏，相期茂悦。

好在莫偿尘土债，风流宁可金门客。俯人间、大暑少清风，多炎热。
竹下水仙花
杜琼（明代）

佩环香冷水风多，步底轻尘衬袜罗。
二十四弦何处奏，又将哀怨托湘娥。
洪范以不合俗人题厅壁二绝句次韵和之
黄庭坚（宋代）

寂寥吾道付万世，忍向时人觅赏音。
搔首金城西万里，樽前从此叹人琴。
题钱维城画苏轼舣舟亭图 其三
弘历（清代）

一例野亭子，因苏千载新。岂知元祐际，大有畏称人。
用前韵招蕃叟弟
陈傅良（宋代）

细看物理愁如海，遥想朋从眼欲花。
逆水鱼儿冲断岸，贪泥燕子堕危沙。
百年乔木参天上，一昔平芜着处佳。
行乐不妨随邂逅，我无官守似蚔蛙。
守倅元日唱酬次韵
章甫（宋代）

别驾篇章敏，黄堂句法新。
宜民多受福，把笔竞题春。
拖玉丹墀晓，鸣珂紫陌尘。
退朝如有作，应亦念茲辰。
仆自以四十四日自延平归所寓之南轩积雨阴湿
朱槔（宋代）

蘧蘧飞梦过云乡，物色清辉眼界长。
阊阖未招金马士，蓬莱先立玉澜堂。
千寻濯足衣裘冷，六字哦诗笔砚香。
当与瑶池作同社，红巾青鸟两相忘。
送栗亭汪君归新安
吴菘（清代）

禹穴空濛濛，溟渤恣遐瞩。携手蒲帆前，潇洒阅朓朒。

天风吹紫涛，扶桑朝一沐。人生辕下驹，局蹐二毛秃。

此行既超越，所遇尽敦笃。故人气谊真，此道托空谷。

石溜蕉花红，渚白菖蒲绿。客中看客归，胡以慰幽独。

养亲三亩园，定省疏半菽。寄君双羽翰，中心若转毂。

淼淼江云驰，片片归茅屋。
用晦翁十梅诗韵酬张伯脩孙子直 其六
吴泳（宋代）

老瓦莫厌粗，奚童莫嫌小。及时不为乐，顷刻芳事了。
秋怀 其三
吴允禄（明代）

踌蹰复踌蹰，感此秋节至。群芳犹未歇，寂寂已如是。

岂薄邵平犹，东门苦无地。安得乔松子，遗我金丹秘。

举翮乘风游，飘然入无际。
好事近·天宇绿无云
汪莘（宋代）

天宇绿无云，迟日江山如绣。

是日轻衫团扇，笑折花相授。

南山之北北山南，星鸟尚依旧。

谁在松风高卧，作嵩阳春昼。
残岁即事 其九
王彦泓（明代）

拼取无眠守岁华，听残竹炮几千家。鸡鸣尚伴熏炉坐，自扎同心柏子花。
杂诗 其七
盖方泌（清代）

轮人斫轮说，得心与应手。甘苦疾徐间，不能宣诸口。

运斤忽成风，妙术得未有。悟超规矩外，法非绳墨守。

斯言可喻大，微旨契庄叟。
三月晦日舟阻靳家浅不行时同部三十余舟
游朴（明代）

河上愁心对夕晖，帝乡回首日依依。流莺已逐残春去，彩鹢谁当破浪飞。

白昼几回消旅梦，黄埃千里入人衣。家中早计征程久，应怪天涯客未归。
李花
方回（元代）

仙根判耦得无差，春对夭桃夏对瓜。
此岂轻浮閒果子，白花亦复胜红花。
旱池
张耒（宋代）

藕梢菱蔓绿才深，日射游鱼聚岸阴。
呴沫已知为计尽，渚鸥沙鹭亦何心。
华盖山
杨蟠（宋代）

七山如北斗，城锁几重重。
斗口在何处，正当华盖峰。
巫山之阳，香溪之阴，明妃神女旧迹存焉
蒋冽（唐代）

神女归巫峡，明妃入汉宫。捣衣馀石在，荐枕旧台空。

行雨有时度，溪流何日穷。至今词赋里，凄怆写遗风。
新嫁别
范端臣（宋代）

邻家新妇谁家女，昨日嫁来今日去。徘徊欲去呼问之，何乃遽遭姑舅怒。

妇欲致词先泪雨，妾在村东年十五。长成只待嫁良人，不识人间离别苦。

妾从五岁遭乱离，频年况逢年凶饥。母躬蚕桑父锄犁，耕无馀粮织无衣。

十年辛苦寸粒积，倒箧倾囊资女适。岂知薄命嫁良人，招得偷儿夜穿壁。

晓看奁橐无馀遗，罗绮不见空泪垂。公姑忌妾遣妾去，欢意翻成长别离。

公姑遣妾妾难住，出门惘失来时路。不恨良媒恨妾身，生离不为夫征戍。

我闻此语长嗟咨，谁知贼遣人分离。抚人捕贼官乃职，纵贼不捕官何为。

妇言妾去君莫语，偷儿如鼠官如虎。
偶宿山中忆畅当
卢纶（唐代）

深山夜雪晴，坐忆晓山明。读易罢三卷，弹琴当五更。

薜萝枯有影，岩壑冻无声。此夕一相望，君应知我诚。
偈颂一一二首 其八十四
释清远（宋代）

一二三四五六七，讽诵受持皆秘密。如人亲入宝山中，一切珍奇从此出。
赠洪觉山方时素归福山五首 其二
湛若水（明代）

行行重行行，行行度庾岭。是为人鬼关，平地戒深阱。

使君有感通，白猿出相迎。感通亦何为，不迁乃有定。
游永明寺
陈尧佐（宋代）

附郭山光峭若烟，倚空楼殿白云巅。
孤轩半出青松杪，颢气疑游碧汉边。
惜别擬留风外燕，伤秋因感雨中蝉。
人家掩映藏鱼浦，岛树扶疏没水天。
痛饮岂同莲社客，狂歌聊许竹林贤。
忘形且尽尊前乐，休忆楼岩与济川。
匣中琴
于武陵（唐代）

世人无正心，虫网匣中琴。何以经时废，非为娱耳音。

独令高韵在，谁感隙尘深。应是南风曲，声声不合今。
金丹诗诀 其十七
陈楠（宋代）

三种真形一种稀，结成灵异少人知。莫言龙虎同源出，便是神仙立兆基。
孝廉兄拉匡云上人住汤泉别业枉诗见怀次韵奉答
韩日缵（明代）

热水寺前古径深，携僧探胜几窥临。主人杖策饶佳思，禅客观潮演妙音。

门对青岩双树迥，阶移短榻白云侵。羡兄出郭少尘事，顾与东篱坐绿阴。
春秋战国门。樊姬
周昙（唐代）

侧影频移未退朝，喜逢贤相日从高。

当时不有樊姬问，令尹何由进叔敖。
题扇二首
张耒（宋代）

弯弯凉月帖淮天，露湿蒲梢风堕莲。
松盖草茵迎不至，南山桂子老秋烟。
句
张釜（宋代）

盘礴幽窗觅诗句。
希年初度老友王希宣扁舟远访夙谊甚厚贶以十
牟巘五（宋代）

怜彼武昌柳，摇落向江潭。
虚名竟何益，北斗与箕南。
侍御鹤冲金公死难诗
李因笃（清代）

朔风吹高林，颓浪日东逝。乱起如于风，他心何可制。

当年金直如，受命乱军际。破产捍危城，捐躯先自誓。

所志无依违，天阶有崇替。追攀三月弓，一体殉先帝。

城下洄𤄷水，湛兰清且厉。蛟螭不敢游，雨雪常相蔽。

身前有君臣，身后有伉俪。附祀得三坟，累累还相拟。

呜呼板荡初，麟获伤反袂。懦愚务苟随，翻觉生死细。

丈夫重末路，吾道观衰世。要当去取明，底论谋不济。

下马拜斯人，关河空洒涕。为赋《大招篇》，自投流水澨。

春秋煐膋萧，吉日迨邦祭。放𢘍灵之来，神哉般流睇。

其下若风马，北来行甚锐。默坐眺八乡，奚须环奇丽。

四围春草生，千载哀湍闭。死者长已矣，存者德音继。

吾爱孝廉公，保孤存本系。婴杵获同心，幽明事一例。

况复故司徒，宗邦多遗惠，敝庐咫尺间，闻政如鲁卫。

直如西巡狩，秦天一再霁。至今共伏腊，先后垂棠碣，悠悠吾所思，乃在江海裔。

从泣战城南，美人空迢递。泫然登斯祠，慷慨感深诣。

澄波既终古，皎月无年岁，白云著为堂，嘉夜著为砌。

东西植梧桐，左右种椒蕙，上有双凤凰，飞鸣何嘒嘒。

寄谢后来人，闻风同勖励。
开庆元年二儿自白水之江陵閒作数语送行且劝归也
阳枋（宋代）

举家出三峡，去乡二千里。卜筑罄囊资，苟全留白水。

诛茅炊赤稻，䄺稗日嵌齿。芥根充鼎实，屡空啜清泚。

残编发空箱，矮窗聊复尔。昼诵夜无灯，早寝接晏起。

江国多雪霜，木火谢司燬。冻冱袭重茅，刮肌复侵髓。

瓶储斗升粒，食聚三百指。子行其谓何，艰难急生理。

轻财性则然，苦节此时矣。荆江萃交朋，酬答宁容已。

长语废百事，频游迷短晷。接䍦防倒著，拍手儿童耻。

食息在顾养，交抨系金柅。有怀赵乙囊，勿错孟尝履。

泉竭云自中，风惊吹戍垒。廪粟不可縻，市门亦难倚。

我老惊太衰，孙稚要提耳。来岁属庚申，上旬逢丙子。

人事顾天时，沟壑虞近止。梅腊早还家，浊醪同酌兕。
题时遁泽画卷十首
王柏（宋代）

一壑云屏展，江横万里长。
渔舟下滩去，寂寞舞斜阳。
上虞道中
薛镛（清代）

邮程络绎尽催诗，即景怀人有所思。绿水禽鱼名士宅，红墙旌旆小姑祠。

村围老树多馀荫，春到閒花亦吐姿。铁板铜琶豪兴在，藤笺谁谱女郎词。
闲中
俞桂（宋代）

花飞春减燕雏飞，西兴渡口夕阳微。
等闲更上层楼望，贪看江潮不肯归。
林屋洞
范成大（宋代）

击水抟风浪雪翻，烟销日出见仙村。旧知浮玉北堂路，今到幽仙三洞门。

石燕翾飞遮炬火，金龙深阻护嵌根。宝钟灵鼓何须叩，庭柱宵晨已默存。
宋史·朱熹传
脱脱等 撰（元代）

朱熹，字元晦，一字仲晦，徽州婺源人。父松字乔年。熹幼颖悟，甫能言，父指天示之曰：“天也。”熹问曰：“天之上何物？”松异之。就傅，授以《孝经》，一阅，题其上曰：“不若是，非人也。”尝从群儿戏沙上，独端坐以指画沙，视之，八卦也。年十八贡于乡，中绍兴十八年进士第。主泉州同安簿，选邑秀民充弟子员，日与讲说圣贤修己治人之道，禁女妇之为僧道者。

淳熙五年，除知南康军。至郡，兴利除害，值岁不雨，讲求荒政，多所全活。讫事，奏乞依格推赏纳粟人。间诣郡学，引进士子与之讲论。访白鹿洞书院遗址，奏复其旧，为《学规》俾守之。会浙东大饥，宰相王淮奏改熹提举浙东常平荼盐公事，即日单车就道。复以纳粟人未推赏，辞职名。纳栗赏行，遂受职名。即移书他郡，募米商，躅其征，及至，则客舟之米已辐凑。熹日钩访民隐，按行境内，单车屏徒从，所至人不及知。郡县官吏惮其风采，至自引去，所部肃然。凡丁钱、役法之政，有不便于民者，悉厘而单之。于救荒之余，随事处画，必为经久之计。有短熹者，谓其疏于为政，上谓王淮曰：“朱熹政事却有可观。”

熹登第五十年，仕于外者仅九考，立朝才四十日。家故贫，箪瓢屡空，晏如也。诸生之自远而至者，豆饭藜羹，半与之共。往往称贷于人以给用，而非其道义则一介不取也。其为学，大抵穷理以致其知，反躬以践其实。尝谓圣贤道统之传散在方册，圣经之旨不明，而道统之传始晦。于是竭其精力，以研究圣贤之经训。所著书皆行于世。熹没，朝廷以其“四书”训说立于学官。平生为文凡百卷，生徒问答凡八十卷，别录十卷。庆元二年，沈继祖为监察御史，诬熹十罪，诏落职罢祠，门人蔡元定亦送道州编管。四年，熹以年近七十，中乞致仕。五年，依所请。明年卒，年七十一。
西湖旧梦
汪元量（宋代）

溶溶漾漾碧粼粼，船去船来不碍人。
日午中官传上旨，内家宣赐玉堂春。
送龙辞三章
陈造（宋代）

雷车轞兮电焱熹，孽氛静兮旱魃摧，
龙之来兮慰我思。翠其幢兮羽旗，
乘焕{火霍}兮纷躨跜。龙之去兮盍徐之，
蜚雨兮一且再。室予居兮谷予饥，
眷他州之枵橎兮，匪龙其吾曷依。
东阡北陌兮讴而嬉，右湖左海兮夜不扉，
林屋之洞兮蟠翠微。琼餐兮贝宫，
云璈兮玉妃。奠龙居兮无愧，
功成兮龙则归，送龙兮陈辞。
溪藻芡兮山有蕨薇，钱吾归兮几时。
武林山十咏·莲花峰
梅询（宋代）

巨石如芙蕖，天然匪雕饰。
盘礴峰顶边，婵娟秋江侧。
涉川试谁探，作砺当自惜。
坐与荣落同，正心未尝易。
晚过石门
魏之琇（清代）

溪流曲折绕城根，客棹夷犹过石门。小市疏镫沿碧柳，平桥细雨近黄昏。
春日独居
欧阳修（宋代）

众喧争去逐春游，独静谁知昧最优。
雨霁日长花烂漫，春深睡最梦飘浮。
常忧任重才难了，偶得身闲乐暂偷。
因此益知为郡趣，乞州仍拟乞山州。
次韵苏内相好头赤
张耒（宋代）

世无将军飞食肉，宛马不来鞭费竹。赤驽当御亦偶然，冀北此费量计谷。

惭愧蒲梢汗流赤，翻鬣胡风嘶汉日。麒麟不合地上行，谁道风云未经历。
夜泊偶书
杨杰（宋代）

过得重湖日已斜，相依渔艇宿蒹葭。故园水面一千里，明月渡头三四家。

客路漂流身似梗，世途纷冗事如麻。却欣归去逢寒食，醉倒春风烂漫花。
摸鱼儿（为卞南仲赋月溪）
张炎（宋代）

溯空明、霁蟾飞下，湖湘难辨遥树。流来那得清如许，不与众流东注。浮净宇。任消息虚盈，壶内藏今古。停杯问取。甚玉笛移宫，银桥散影，依旧广寒府。

休凝伫。鼓枻渔歌在否。沧浪浑是烟雨。黄河路接银河路。炯炯近天尺五。还自语。奈一寸闲心，不是安愁处。凌风远举。趁冰玉光中，排云万里，秋艇载诗去。
和卢侍御通塘曲
李白（唐代）

君夸通塘好，通塘胜耶溪。
通塘在何处，远在寻阳西。
青萝袅袅挂烟树，白鹇处处聚沙堤。
石门中断平湖出，百丈金潭照云日。
何处沧浪垂钓翁，鼓棹渔歌趣非一。
相逢不相识，出没绕通塘。
浦边清水明素足，别有浣沙吴女郎。
行尽绿潭潭转幽，疑是武陵春碧流。
秦人鸡犬桃花里，将比通塘渠见羞。
通塘不忍别，十去九迟回。
偶逢佳境心已醉，忽有一鸟从天来。
月出青山送行子，四边苦竹秋声起。
长吟白雪望星河，双垂两足扬素波。
梁鸿德耀会稽日，宁知此中乐事多。
武侯庙
冯山（宋代）

四百源流尽，三分气燄高。西州称险隘，玄德夸英豪。

统正图王称，关张汗马劳。相雄争胜负，所得仅纤毫。

当世安危虑，斯人智识滔。潜身规去就，择主事游遨。

仗顺亲归汉，平凶首问曹。河间屠血肉，江表战风涛。

雅意存中国，单师静不毛。安知深政术，指画露兵韬。

顾托情尤重，君臣义可褒。南征才解甲，北伐遽投醪。

渭水开营壁，祁山拥节旄。乾坤悲拆裂，荆棘誓锄薅。

远结孙权援，亲将仲达鏖。刘宗难再起，郭坞已长号。

家国犹殷富，衣冠亦俊髦。中途亡辔称，束手类猿猱。

事业垂千载，风流尚一陶。民思夔子国，庙枕蜀江皋。

寿史徒讥议，裴碑自固牢。丹青严壮观，松桧尽萧骚。

丑虏终为患，长弓未见櫜。吁嗟擒纵术，祠下涕沾袍。
挽潜斋王枢相
王柏（宋代）

精舍北之北，幽宫南复南。
两山生死寄，千古姓名谙。
地势蟠空壮，溪声战晚酣。
青乌发天秘，万壑拱遗龛。
送静海高簿
宋庠（宋代）

城阙曙乌啼，行人叹解携。旧欢苹鹿散，新意棘鸾栖。

淮月涵孤蚌，江云杂断霓。漉沙应搆赋，春澥正平堤。
杂诗
张博（明代）

狐白足禦冬，贵其服无斁。何当大火流，忽以代絺绤。

物性自有大，时序忽复易。人生一世间，岂能调众适。

朝为人所推，暮为人所嫉。重之即丘山，轻之比蝉翼。

自非金与石，焉能不销铄。唯当慎尔仪，守一永不忒。
旅次丹阳郡，遇康侍御宣慰召募，兼别岑单父
刘长卿（唐代）

客心暮千里，回首烟花繁。楚水渡归梦，春江连故园。

羁人怀上国，骄虏窥中原。胡马暂为害，汉臣多负恩。

羽书昼夜飞，海内风尘昏。双鬓日已白，孤舟心且论。

绣衣从此来，汗马宣王言。忧愤激忠勇，悲欢动黎元。

南徐争赴难，发卒如云屯。倚剑看太白，洗兵临海门。

故人亦沧洲，少别堪伤魂。积翠下京口，归潮落山根。

如何天外帆，又此波上尊。空使忆君处，莺声催泪痕。
送从弟谒员外叔父回归义兴
权德舆（唐代）

异乡兄弟少，见尔自依然。来酌林中酒，去耕湖上田。

何朝逢暑雨，几夜泊鱼烟。馀力当勤学，成名贵少年。
东郭襟咏十首 其一 东城
王汝玉（明代）

家住东城下，时登东城上。东城几古今，一望一惆怅。
八月初六日拜分校之命入闱用王衷白先生韵 其二
张曾敞（清代）

障眼红纱误恐深，披文弥复廑如临。铭操恰侍皋比座，簪盍真成翰墨林。

旧雨重偕情倍密，独弦无和响应沈，倾昆取玉寻常事，莫慰荆和献璞心。
洛阳看花六首 其二
欧大任（明代）

二月花朝锦满城，五陵公子粲朱缨。席茵槛转移春去，斗草妆新竞早行。
芝产之五日有双莲生於东池亟往视之出水已二
郭印（宋代）

岐麦嘉禾兆庆符，同茎合干复芙蕖。
铺张伟绩吾曹事，苦恨无才可屡书。
读岳忠武传四首（庚申岁）
何允泓（明代）

中原枢管是荆襄，恢复从兹起旧疆。
蝼蚁也须先斩馘，麟猊何敢尚披猖。
异时得固三年守，兹日先培六郡良。
谁把君侯经画苦，都堂一问贾平章。
山中奉怀诸君十一首 其三 李郡守壁山
王渐逵（明代）

李侯寡言笑，灵度缅虚敞。字意溯秦先，诗嗣陈黄响。

飘飘文溪裔，霜竹恣游往。舞雩咏归来，高朗冒神赏。
黄塘岩
赵时朴（宋代）

平地有石室，玲珑户牖空。
重门疑鬼凿，六月与天通。
乳窦如滴雨，幡幢欲舞风。
僧言岩下水，窈窕到骊宫。
喜郭昭自庐山见过
吴兆（明代）

荒村岁暮谁相问，惟有篱花慰索居。
游过山川常在梦，别来朋旧久无书。
秋风鸟雀暄禾黍，落日牛羊遍里闾。
即此萧条空馆夜，与君相对话匡庐。
五钗松
陈岩（宋代）

五股钗松黛色鲜，山家插鬓不成妍。
道人见了都无用，付与云鬟雾鬓仙。
梅花
陆游（宋代）

冰崖雪谷木未芽，造物破荒开此花。
神全形枯近有道，意庄色正知无邪。
高坚政要饱忧患，放弃何遽愁荒遐。
移根上苑亦过计，竹篱茅屋真吾家。
平生自嫌亦自许，妙处可识不可夸。
金樽翠杓未免俗，篝火为试江南茶。
村居 其三
伍瑞隆（明代）

闲从高阁望崔嵬，檐日阴阴喧晚雷。橘近野亭猿摘去，花开别院鸟衔来。

寻僧夜月遥听梵，招客乘舟不用催。寂寂山斋无一事，乱云疏竹伴登台。
苦博利名总是虚请看争渡竟何如满𢬵心力风波上所较争过尺寸馀 其三
黄廷用（明代）

千里折冲樽俎下，使君不说赤灵符。他乡知己谁能并，切玉须倾酒百壶。
题合欢
李颀（唐代）

开花复卷叶，艳眼又惊心。蝶绕西枝露，风披东干阴。

黄衫漂细蕊，时拂女郎砧。
宿翠山 其一
郑清之（宋代）

箯舆十里见青崭，行尽松阴得翠岩。万壑声中清磬出，一峰高处白云缄。

茶新煮鼎作鱼沫，僧有可人能麈谈。自觉灵山缘境熟，佛禅重问后三三。
春词五首 其三
释德洪（宋代）

昨夜江村雨一犁，白沙江路晓无泥。戏波拍拍凫雏暖，掠岸翩翩燕子低。
游终南山杂咏 宿白云明日之鄠县
李騊（宋代）

蔽空秾绿门前路，匝地疏苗户外村。暂宿云房叩虚寂，红尘意味不堪论。
秋日过韩原隐居
赵湘（宋代）

霜落门前石齿清，静中曾听咽泉声。
分题会客多无说，抱疾迎僧忽强行。
窗外叶随蝉影过，井边苔趁雨痕生。
纱巾任侧衣从破，二十年来不到城。
秋夜读书示儿子
陆游（宋代）

久病少睡眠，往往中夕起，呼灯取书读，不能尽数纸。
喟然置之取，生世後阙里。
持蠡欲测海，遽复迫老死。
人生各有业，唐虞本吾事。
诗书脱秦厄，天意固在此。
异端塞穹壤，作俑孰为始？神禹逝不还，吾其如洚水！
天香 寿桂金堂竹泉总管
朱晞颜（宋代）

碧玉横陈，黄金细屑，天然画堂风景。古月浮香，冷风度曲，不许风尘侵近。

沉沉永夜，漾水色窗轩秋净。如识岩前气韵，端知岁寒心性。

繁华漫誇红紫，颜色直宜相并。纵有交承梅菊，也应推逊。

自是蟾宫仙种，尽消得、婵娟伴清影。为乞姮娥，云阶鹫岭。
樊城感左宁南事
费锡章（清代）

沿江星散左家兵，犄角荆襄势不成。未必将军真跋扈，转教群盗得纵横。

儿童罢唱铜鞮曲，涂巷虚传铁马声。百七十年遗迹尽，襄城回首暮云平。
秪芳阁
颜伯珣（清代）

澒洞陂水阴，中岸折长壑。南屏诸峰稠，林木互参错。

苍然秋色深，窈窕见层阁。洞户属玲珑，霭气夕漠漠。

水声琴书润，天碧衣裳薄。阁下转曲房，步櫩缘岭凿。

葳蕤紫珠盘，当槛纷未落。苔长屐痕疏，梯石净洗削。

昔闻{礻衣}人，不加陶渔乐。矧余一褐夫，泉石殊不恶。

近攀越观云，远召缑岭鹤。婚嫁愿何奢，栖意尽寥廓。
题七步廊
韦庄（唐代）

席门无计那残阳，更接檐前七步廊。

不羡东都丞相宅，每行吟得好篇章。
次德甫韵
彭汝砺（宋代）

露染黄柑熟，霜添紫蟹肥。天真俱自得，世路偶相依。

饮数初忧病，欢成复忘归。醉吟侵夜色，星月净辉辉。
句
惠迪（宋代）

小屋牵萝补，高轩偃盖过。
润州显济阁晓望
韦庄（唐代）

清晓水如镜，隔江人似鸥。远烟藏海岛，初日照扬州。

地壮孙权气，云凝庾信愁。一篷何处客，吟凭钓鱼舟。
颐斋再作催梅诗次韵
胡仲弓（宋代）

但是南枝尽向阳，凝寒未许暗传香。
水边疎影空浮月，岭外孤根浅带霜。
北帝无因全漏泄，东君何事巧遮藏。
好将羯鼓花前报，莫待狂风破麝囊。
瑶石山房
叶梦熊（明代）

巨壑俄然浸碧螺，凌空怪石倍嵯峨。欹悬鸟道春浮浪，曲泛鸥汀月在波。

沧海但馀双白眼，烟溪未少一青蓑。无心祇怕矶头水，流出桃花事更多。
残花
薛季宣（宋代）

小院银瓶花落枝，骊山惊起睡杨妃。销魂泪滴燕支雨，留得霓裳旧舞衣。
示秦医二首 其二
郭祥正（宋代）

门临池水静无风，绿树阴阴小径通。时有秦生来过我，一枰成败漫论功。
浣溪沙 其二 咏双鬟猧儿
顾太清（清代）

两字柔憨作性情。十分妩媚特聪明。得人怜处是天生。

睡去拳拳堪入画，戏时小小可奇擎。娇音学吠未成声。
登乌江泊子冈怀潘景仁
贺铸（宋代）

驱车柏子冈，引首东南望。
孤戍带寒日，长江流大荒。
故人越五岭，旅雁留三湘。
好待春风暖，相随还北乡。
送陈君礼之婺女兼寄徐仲礼
李孝光（元代）

陈公子，骐骥騊駼一日驰万里，珍怪生从渥洼水。

不随众马仰秣刍，覂驾亦莫牵鼓车。陈公子，公起为我舞，我能为尔歌。

古来豪杰不择术，萧曹刀笔终身多。身为国士足可惜，致主尧舜今如何？

陈公子，努力富贵勉自强，白发坐见千丈长。邹阳枚乘焉足学，去学董子登贤良。

读书未及无读律，脱令贫贱犹馨香。陈公子，我之故人柏台史，三年不得书一纸。

鞭麟笞凤作官府，往往吹笙碧云里。芙蓉衣裾云锦褠，手夺天巧天孙愁。

岂忆故人在下土，夜半短衣行饭牛。陈公子，我有《幽兰》《白雪》之古曲，不辞为我歌宿宿。

有使东来即寄书，莫学故人忘我为。
中秋玩月
朱淑真（宋代）

独占秋光盛，天工信有偏。清晖千里共，皓魄十分圆。

兔影寒犹弄，蟾蜍老更坚。只愁看未足，一去又轻年。
新安道中玩流水
吴融（唐代）

一渠春碧弄潺潺，密竹繁花掩映间。看处便须终日住，

算来争得此身闲。萦纡似接迷春洞，清冷应连有雪山。

上却征车再回首，了然尘土不相关。
醉蓬莱
杨无咎（宋代）

见恩荣故里。□著贤关，特然超诣。满腹诗书，洗膏粱余味。羞挽乌号，换将蓝绶，向广庭亲试。磊落胸襟，雍容人物，于今谁比。

争许才猷，合跻严禁，行看横飞，少将清议。喜对生朝，且陶陶欢醉。太华莲开，海山桃熟，况是当佳致。满引瑶觞，相期眉寿，君家重耳。
为秋江题姚公绶竹
张宁（明代）

本是飞仙号懒仙，研池日日起风烟。何人为惜清秋景，留伴山房看雨眠。
杨柳枝
赵子发（宋代）

淅淅西风生暮寒。绣衣单。碧梧叶落藕花残。恨前欢。

月镂虚棂烟逗竹，梦千山。玉箫清夜忆孤鸾。镇长闲。
辞先墓 其一
韩日缵（明代）

手栽松柏渐成围，鸟韵溪声咽落晖。窀穸已扃朝复夕，音容如在是耶非。

乞身此日书曾上，誓墓当年愿已违。暂去情知非久别，閒云宿草转依依。
秋燕 其二
黄定文（清代）

几番风雨换年华，旧梦还寻王谢家。归去海东双睡稳，绝胜孤雁啄芦花。
古意六首 其四
刘崧（元代）

数日潮头小，南船信不通。夜来月有晕，今日定回风。
偕吴友圣登吴山
曾灿垣（清代）

西山突兀俯城隈，客里同过坐石苔。绝顶风烟愁立马，百年邂逅几登台。

海门浪屋潮头见，郡市鱼鳞水面开。吴越兴亡俱在眼，那能词赋不生哀。
龙池二绝
王令（宋代）

尽道神龙此有灵，一池澄静暮痕清。
如何蟠屈无飞志，却放鸣蛙有怒声。
子夜
高斌（清代）

深山镫影伴，坐久夜初分。窗挂藤萝月，檐栖桧岭云。

钟声林外度，天籁静中闻。此际层楼上，炉香细细焚。
憩老
方回（元代）

憩老千山里，投閒五载余。
直令艰日籴，何用恋乡居。
白傅欲卖宅，虞卿空著书。
秋园菊篱好，荒草欠人锄。
正月十四日作三绝句即书子何所携明周服卿梅花卷后时子何将行矣 其一
郑珍（清代）

寒山香火已萧萧，卿子芝槃亦寂寥。醉撚疏枝成独笑，内人生日是今朝。
看金陵图
齐己（唐代）

六朝图画战争多，最是陈宫计数讹。

若爱苍生似歌舞，隋皇自合耻干戈。
曲江陪郑八丈南史饮
杜甫（唐代）

雀啄江头黄柳花，鵁鶄鸂鶒满晴沙。
自知白发非春事，且尽芳尊恋物华。
近侍即今难浪迹，此身那得更无家。
丈人文力犹强健，岂傍青门学种瓜。
冬日杂兴六首
张耒（宋代）

水落桥痕在，沙干岸草枯。
霜余槐老壮，风际竹清疏。
啄木高逾响，鹡鸰飞且呼。
二年亲友绝，惟有对禽鱼。
资福训童行颂 其九
释怀深（宋代）

莫学愚人说脱空，脱空说得有时穷。暗中莫道无人见，只恐难瞒马相公。
书适
陆游（宋代）

老人去健羡，饭足便有余；此外一壼酒，荐以园中蔬，手种数畦花，时开一编书。
近者苦足蹇，复营一柴车。
时时访溪父，亦或游僧庐。
上下山泽间，视身等禽鱼。
既归则浩歌，幽抱亦少摅。
一笑谓儿子；不须起犁锄。
秋思同彭湘南赋
张大法（清代）

西风鸣古树，天地气萧森。叶瘦千山色，人空万壑心。

清琴间昼永，高雁入云沈。之子不归去，幽林枉自深。
三洪遗墨石刻
汪炎昶（宋代）

几钱典质乐毅论，十鼓尚嵌周宣诗。
乡急黄楼须入夜，碑埋岘首岂无时。
减字木兰花 其一 雪中集醉高楼
韩元吉（宋代）

壶中春早。剪刻工夫天自巧。雨转风斜。吹作千林到处花。

瑶池转浅。璧月琼枝朝暮见。莫上扁舟。且醉仙家白玉楼。